दान की जमीन की रजिस्ट्री के विवाद में गालीगलौज
बदनावर | उपपंजीयक कार्यालय में आकर रजिस्ट्री कराने की बात को लेकर आरोपी ने उपपंजीयक के साथ गाली गलौज कर शासकीय कार्य में बाधा पहुंचाई। उपपंजीयक राहुलसिंह यदुवंशी ने पुलिस में घटना के बारे में लिखित आवेदन दिया। जांच उपरांत केस दर्ज किया गया।
आवेदन में बताया 28 फरवरी को आरोपी अमोलकचंद नि. बखतगढ दोपहर 2.30 बजे कार्यालय में रजिस्ट्री कराने आया। उसे बताया गया कि सर्वे क्र. 8/1/1 रकबा 0.372 हैक्टेयर की ग्राम पिटगारा में स्थित है। जिसे पूर्व में मंडी समिति बदनावर को दान में दी जा चुकी है। किंतु वह मानने को तैयार नहीं हुआ। उसे दान में दिए गए कागजात भी बताए। पर वह नहीं माना और आक्रोश में आकर गालीगलौज देने लगा। मेरे ऊपर जबरन रजिस्ट्री कराने का दबाव बनाने लगा। मैं उस समय शासकीय कार्य में व्यस्त था। फिर भी उसने बाधा पहुंचाते हुए अपमानित किया और टेबल पर रखे दस्तावेज फाड़ दिए। डायल 100 पर काॅल करने पर वह जान से मारने की धमकी देकर भाग गया। आवेदन की प्रतिलिपि कलेक्टर, पुलिस अधीक्षक व वरिष्ठ जिला पंजीयक को भी भेजी गई।
hin_Deva hin_Deva hin_Deva